Die turbo-enjin se 66kW en 140Nm het vir hul sente gewerk en moes die vyf-spoed handratkas omtrent gewoeker word om optimale verrigting te behou. Teen lae snelhede, in die eerste drie ratte veral, is dit asof die kar sukkel om aan’t beweeg te kom. Dit beweeg, maar die enjin se onmiddellike reaksie wanneer die versneller getrap word is net nie daar nie. Wat wel goed was was dat alhoewel die enjintjie onder ŉ bietjie druk was, het dit nooit geraas nie. Nissan het die klankdemping beide in die enjin en om die motor aangepas sodat die kajuit nie deur eksterne klanke versteur word nie. Daar was wel ŉ bietjie windgeraas, maar dit was minimaal. Die Micra se stuur is ook lekker lig en terugvoering goed, en word dit ondersteun deur goeie padhouvermoë – gegewe dat daar nie stormsterk winde is soos wat ons op die bekendstelling in die Boland ervaar het nie.
Die nuwe Nissan Micra behoort nog ŉ suksesstorie vir Nissan Suid-Afrika te wees en sal hulle hoop dat kopers die nuweling oorweeg. Die klein enjin bied genoeg om in die stad en dorp oor die weg te kom, maar op die oop pad trek dit ŉ bietjie swaar. En met die kattebak vol sal dit ŉ bietjie spook.
Maar die kar maak op vir sy min spiere met ŉ pakket wat goeie waarde vir geld bied, veral as mens kyk na wat die kompetisie op die tafel sit. Toerusting en tegnologieë is daar genoeg van en sal dit beslis ŉ bepalende faktor wees.